  Виталий Пронин «Удмурт дунне» газет бордын ужась «Ингож» литературно-творческой студилэн занятиез ортчоз 28-тӥ феврале 17.00 часысен. Кыӵе со - удмурт литератураын яратон? Макем вырӟытэ со лыдӟисез? «Ингож» студилэн пумиськонэз ӵапак яратон сярысь прозалы но поэзилы сӥземын луоз. Малы яратон сярысь одӥгъёсыз ужъёс адями сюлэмъёсы пыраклы кылё, нош мукетъёсыз соку ик вуно? Луэ-а адямиез яратонлы сӥзем произведениос гожъяны дышетыны? Яратон сярысь гожъяно, «яратон» кылэз кутытэк, - шуэ тодмо удмурт кылбурчи, писатель Сергей Матвеев. Яратон сярысь сюлме пырымон гожтыны быгатоз яратэм яке яратӥсь мурт гинэ, - шуэ мукетыз кылбурчи но прозаик Елена Миннигараева. Нош кызьы тӥ малпаськоды? Маин висъясько туала егитъёслэн яратон сярысь гожъямъёссы кылем даурысь гожъямъёслэсь?«Ингож» студилэн куноосыз -  «Удмуртия» издательствоысь редактор, кылбурчи но прозаик, воргорон но нылкышно кусыпъёслы сӥзем «Шузи», «Эмезь гурезь» но мукет книгаослэн авторзы Сергей Матвеев, «Удмурт дунне» газетлэн редакторезлэн воштӥсез, кылбурчи, удмурт нылкышнолы сӥзем «Мумы», «Сьӧд сюлык» книгаослэн авторзы Елена Миннигараева (Панфилова) но мукетъёс.Ӧтиськом вань мылкыд карисьёсты. Сьӧрады одно ик кутэ яратонлы сӥзем кылбуръёстэс, веросъёстэс. Лыдӟом, эскером. Умой луоз, ужъёстэс электрон почтаямы азьлапал ик келяды ке: udmdunne@yandex.ru   Сактэлэ: таиз пумиськон ортчоз Ижысь проектъёсъя ЛИФТ штабын, таӵе адресъя: Пушкинской ульча, 216 номеро юрт. Юанъёсты вань ке,  жингыртоно «Удмурт дунне» газетэ: 73-33-42 яке 8951-195-37-65 номеръёсъя. Теги: Ингож кытынкумар удмуртдунне  